CELEX: 32010R0686
Language: lt
Date: 2010-07-28 00:00:00
Title: 2010 m. liepos 28 d. Komisijos reglamentas (ES) Nr. 686/2010, kuriuo iš dalies keičiamos Tarybos reglamento (EB) Nr. 2187/2005 nuostatos dėl „Bacoma“ lango ir T90 tralo, naudojamų žvejojant Baltijos jūroje, Beltų ir Zundo sąsiauriuose, specifikacijų

31.7.2010   
            
            
               LT
            
            
               Europos Sąjungos oficialusis leidinys
            
            
               L 199/4
            
         KOMISIJOS REGLAMENTAS (ES) Nr. 686/2010
   2010 m. liepos 28 d.
   kuriuo iš dalies keičiamos Tarybos reglamento (EB) Nr. 2187/2005 nuostatos dėl „Bacoma“ lango ir T90 tralo, naudojamų žvejojant Baltijos jūroje, Beltų ir Zundo sąsiauriuose, specifikacijų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. gruodžio 21 d. Tarybos reglamentą (EB) Nr. 2187/2005 dėl žuvų išteklių apsaugos techninėmis priemonėmis Baltijos jūroje, Beltų ir Zundo sąsiauriuose (1), ypač į jo 29 straipsnį,
   kadangi:
   
               (1)
            
            
               Reglamente (EB) Nr. 2187/2005 nustatomos konkrečios žuvų išteklių apsaugos Baltijos jūroje, Beltų ir Zundo sąsiauriuose techninės priemonės. Tame reglamente, be kitų priemonių, nustatytos specialios nuostatos dėl visų žvejybos įrankių sudedamųjų dalių dydžių ir tipų, įskaitant tinklo akių dydžius.
            
         
               (2)
            
            
               2009 m. lapkričio 20 d. Tarybos reglamente (EB) Nr. 1226/2009, kuriuo nustatomos Baltijos jūroje 2010 m. taikomos tam tikrų žuvų išteklių ir žuvų išteklių grupių žvejybos galimybės ir susijusios sąlygos (2), numatyta padidinti „Bacoma“ lango tinklo akis, pailginti patį langą ir padidinti T90 tralo tinklo akis, žvejojant Tarptautinės jūrų tyrinėjimo tarybos (TJTT, angl. ICES) 22–32 pakvadračiuose. Kadangi Reglamentas (EB) Nr. 1226/2009 taikomas tik 2010 m. ir kadangi minėtos nuostatos yra ilgalaikio pobūdžio, nes skirtos selektyvumui pagerinti, būtų tikslinga nuostatas dėl minėtų padidinimų nuo 2011 m. sausio mėn. įtraukti į Reglamentą (EB) Nr. 2187/2005 ir jį atitinkamai iš dalies pakeisti.
            
         
               (3)
            
            
               Šiame reglamente nustatytos priemonės atitinka Žuvininkystės ir akvakultūros vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 2187/2005 II priedo 1 ir 2 priedėliai pakeičiami šio reglamento priedu.
   2 straipsnis
   Šis reglamentas įsigalioja 2011 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2010 m. liepos 28 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 349, 2005 12 31, p. 1.
   
      (2)  OL L 330, 2009 12 16, p. 1.
   
      PRIEDAS
      „
            1 priedėlis
            
               „BACOMA“ tralo maišų specifikacijos
            
            
               Aprašas
            
            a)   Tralo maišo dydis, prailginamoji ir galinė tralo dalis
            
            
                        i)
                     
                     
                        Tralo maišą sudaro du vienodo ilgio tinklo gabalai, kurių kraštai abiejose pusėse sujungiami.
                     
                  
                        ii)
                     
                     
                        Mažiausias tinklo rombinių akių dydis yra 105 mm. Tinklo verpalų medžiaga – polietileno siūlai: viengijis siūlas ne storesnis kaip 6 mm, dvigijis – ne storesnis kaip 4 mm.
                     
                  
                        iii)
                     
                     
                        Draudžiama naudoti iš vieno tinklo gabalo pagamintus tralo maišus ir prailginamąsias dalis, kurie turi tik vieną sujungimą.
                     
                  
                        iv)
                     
                     
                        Bet kurioje tralo prailginamosios dalies apskritimo vietoje nesutrauktų rombinių akių skaičius, neskaičiuojant ties sujungimu esančių akių, yra ne mažesnis ir ne didesnis kaip didžiausias akių skaičius tralo maišo priekinio krašto apskritime (1 paveikslas).
                     
                  b)   Lango vieta
            
            
                        i)
                     
                     
                        Langas įterpiamas viršutiniame tralo maišo tinklo gabale (2 paveikslas).
                     
                  
                        ii)
                     
                     
                        Langas užsibaigia ne daugiau kaip per keturias akis nuo tralo maišo raiščio, įskaitant ranka sumegztų akių eilę, pro kurią prakišamas tralo maišo raištis (3 arba 4 paveikslas).
                     
                  c)   Lango dydis
            
            
                        i)
                     
                     
                        Akių kraštinių skaičiumi apibūdinamas lango plotis yra lygus viršutinio tinklinio audeklo gabalo nesutrauktų rombinių akių skaičiui, padalytam iš dviejų. Jei būtina, ne daugiau kaip 20 % nesutrauktų rombinių akių leidžiama palikti tralo maišo viršutiniame tinklo gabale, jas lygiomis dalimis paskirsčius abiejose langą turinčios dalies pusėse (4 paveikslas).
                     
                  
                        ii)
                     
                     
                        Lango ilgis ne mažesnis kaip 5,5 m.
                     
                  
                        iii)
                     
                     
                        Nukrypstant nuo ii papunkčio, lango ilgis ne mažesnis kaip 6 m, jei prie lango pritvirtintas sužvejotų žuvų kiekio matavimo jutiklis.
                     
                  d)   Lango tinklinis audeklas
            
            
                        i)
                     
                     
                        Tinklo akių anga ne mažesnė kaip 120 mm. Tinklo akys – kvadratinės akys, t. y. visos keturios lango tinklinio audeklo gabalo pusės sudarytos iš susikertančių ištisinių kraštinių.
                     
                  
                        ii)
                     
                     
                        Tinklinis audeklas tvirtinamas taip, kad akių kraštinės būtų lygiagrečios ir statmenos išilginei tralo maišo ašiai. Tinklinis audeklas – bemazgis, megztas viengiju siūlu tinklinis audeklas arba įrodytas panašias selektyvumo savybes turintis tinklinis audeklas. Bemazgis tinklinis audeklas – iš keturių pusių akių sudarytas tinklinis audeklas, kurio akių kampai sudaryti supynus dviejų gretimų akių kraštinių gijas.
                     
                  
                        iii)
                     
                     
                        Vieno verpalo skersmuo ne mažesnis kaip 5 mm.
                     
                  e)   Kitos specifikacijos
            
            
                        i)
                     
                     
                        Galinė tralo maišo virvė neapjuosia „BACOMA“ išėjimo lango.
                     
                  
                        ii)
                     
                     
                        Tralo maišo plūduras yra rutulio formos ir ne didesnio nei 40 cm skersmens. Plūduras prie tralo maišo raiščio tvirtinamas plūduro virve.
                     
                  
                        iii)
                     
                     
                        Uždaromasis tinklas (vožtuvas) neturi užkloti „BACOMA“ išėjimo lango.
                     
                  
               1   paveikslas
            
            Tralą pagal jo dalių formą ir funkcijas galima suskirstyti į tris dalis. Tralo korpusas visada yra kūgio formos. Prailginamoji dalis nėra kūgio formos, ji paprastai būna pagaminta iš vieno ar dviejų tinklo gabalų. Tralo maišas – taip pat nekūginė tralo dalis, pagaminta iš dvigijų siūlų, kad maišas būtų atsparesnis nusidėvėjimui. Už tralo maišo iškėlimo virvės esanti dalis vadinama iškėlimo maišu.
            
               
            
               2   paveikslas
            
            
                        A.
                     
                     
                        Prailginamoji dalis
                     
                  
                        B.
                     
                     
                        Tralo maišas
                     
                  
                        C.
                     
                     
                        Išėjimo langas, kvadratinių akių tinklas
                     
                  
                        1.
                     
                     
                        Viršutinis tinklo gabalas, ne daugiau kaip 50 nesutrauktų rombinių akių
                     
                  
                        2.
                     
                     
                        Apatinis tinklo gabalas, ne daugiau kaip 50 nesutrauktų rombinių akių
                     
                  
                        3.
                     
                     
                        Tinklo gabalų kraštų sujungimai
                     
                  
                        4.
                     
                     
                        Jungiamoji siūlė arba suvarstyta siūlė
                     
                  
                        5.
                     
                     
                        Tralo maišo iškėlimo virvė
                     
                  
                        6.
                     
                     
                        Galinė tralo maišo virvė
                     
                  
                        7.
                     
                     
                        Tralo maišo raištis
                     
                  
                        8.
                     
                     
                        Išėjimo lango atstumas nuo tralo maišo raiščio (3 ir 4 paveikslai)
                     
                  
                        9.
                     
                     
                        Plūduro virvė
                     
                  
                        10.
                     
                     
                        Tralo maišo plūduras
                     
                  
               
            
               3   paveikslas
            
            LANGO PRITVIRTINIMAS
            
                        A.
                     
                     
                        Tinklo gabalas, kurio kvadratinių akių dydis 120 mm (25 kraštinės).
                     
                  
                        B.
                     
                     
                        Tinklo gabalo kvadratinėmis akimis prijungimas prie tinklinio audeklo krašto.
                     
                  
                        C.
                     
                     
                        Tinklo gabalo kvadratinėmis akimis sujungimas su tinklu rombinėmis akimis.
                     
                  
                        D.
                     
                     
                        Tinklas rombinėmis akimis, kurių dydis 105 mm (ne daugiau kaip 50 nesutrauktų akių).
                     
                  
                        E.
                     
                     
                        Atstumas nuo langą turinčios dalies iki tralo maišo raiščio. Langas užsibaigia ne daugiau kaip per keturias akis nuo tralo maišo raiščio, įskaitant ranka sumegztų akių eilę, pro kurią prakišamas tralo maišo raištis.
                     
                  
                        F.
                     
                     
                        Viena ranka sumegztų tralo maišo raiščio akių eilė.
                     
                  
               
            
               4   paveikslas
            
            LANGO PRITVIRTINIMAS
            
                        A.
                     
                     
                        Tinklo gabalas, kurio kvadratinių akių dydis 120 mm (20 kraštinių).
                     
                  
                        B.
                     
                     
                        Tinklo gabalo kvadratinėmis akimis prijungimas prie tinklinio audeklo krašto.
                     
                  
                        C.
                     
                     
                        Tinklo gabalo kvadratinėmis akimis sujungimas su tinklu rombinėmis akimis.
                     
                  
                        D.
                     
                     
                        Tinklas rombinėmis akimis, kurių dydis 105 mm (ne daugiau kaip 50 nesutrauktų akių).
                     
                  
                        E.
                     
                     
                        Atstumas nuo langą turinčios dalies iki tralo maišo raiščio. Langas užsibaigia ne daugiau kaip per 4 akis nuo tralo maišo raiščio, įskaitant ranka sumegztų akių eilę, pro kurią prakišamas tralo maišo raištis.
                     
                  
                        F.
                     
                     
                        Viena ranka sumegztų tralo maišo raiščio akių eilė.
                     
                  
                        G.
                     
                     
                        Ne daugiau kaip 10 % nesutrauktų akių (D) iš abiejų pusių.
                     
                  
               
         
         
            2 priedėlis
            
               T90 TRALO SPECIFIKACIJOS
            
            a)   Apibrėžimas
            
            
                        1.
                     
                     
                        T90 tralai – tralai, daniški velkamieji tinklai ir panašūs įrankiai, kurių tralo maišas ir prailginamoji dalis pagaminti iš sumegzto rombinių akių tinklinio audeklo, kurio akys pasuktos 90° kampu, kad tinklo gijos būtų įtemptos lygiagrečiai tinklo vilkimo krypčiai.
                     
                  
                        2.
                     
                     
                        1 paveiksle pavaizduota standartinio rombinių akių tinklo gijų įtempimo kryptis (A) ir įtempimo kryptis, tinklą pasukus 90° kampu (B).
                     
                  
               1   paveikslas
            
            
               
            b)   Akių dydis ir matavimas
            
            Akys ne mažesnės kaip 120 mm. Nukrypstant nuo Komisijos reglamento (EB) Nr. 517/2008 (1) 6 straipsnio 1 dalies, tralo maišo ir prailginamosios dalies akių dydis matuojamas statmenai žvejybos įrankio išilginės ašies atžvilgiu.
            c)   Siūlo storis
            
            Tralo maišo ir prailginamosios dalies verpalų medžiaga – polietileno siūlai: viengijis siūlas ne storesnis kaip 6 mm, dvigijis – ne storesnis kaip 4 mm. Ši nuostata netaikoma galinei tinklo akių eilei, jeigu tralo maišas yra surištas tralo maišo raiščiu.
            d)   Konstrukcija
            
            
                        1.
                     
                     
                        Pasuktų akių (T90) tralo maišas ir prailginamoji dalis yra sudaryti iš dviejų šonuose sujungtų vienodo dydžio tinklo gabalų, kurių akių skaičius į ilgį yra ne mažesnis kaip 50 ir kurių akys pasuktos taip, kaip nurodyta pirmiau.
                     
                  
                        2.
                     
                     
                        Nesutrauktų tinklo akių skaičius vienodas bet kuriame apskritime nuo prailginamosios dalies pradžios iki tralo maišo galo.
                     
                  
                        3.
                     
                     
                        Toje vietoje, kur tralo maišas arba prailginamoji dalis jungiama prie tralo kūginės dalies, tralo maišo arba prailginamosios dalies apskritimo akių skaičius turi sudaryti 50 % tralo kūginės dalies paskutinės akių eilės skaičiaus.
                     
                  
                        4.
                     
                     
                        Tralo maišas ir prailginamoji dalis pavaizduoti 2 paveiksle.
                     
                  e)   Apskritimas
            
            Bet kurio tralo maišo ir prailginamosios dalies apskritimo akių skaičius, neskaičiuojant sujungimų ir kraštinių akių, yra ne didesnis kaip 50.
            f)   Jungiamosios siūlės
            
            Tralo maišą ir prailginamąją dalį sudarančių tinklo gabalų pradžios kraštas aptaisomas sumegzta perpus sumažintų akių eile. Galinis tralo maišo tinklo gabalo kraštas aptaisomas ištisine sumegztų akių juosta, tinkamai pritaikyta tralo maišo raiščiui.
            g)   Tralo maišo plūduras
            
            Tralo maišo plūduras yra rutulio formos ir ne didesnio nei 40 cm skersmens. Plūduras prie tralo maišo raiščio tvirtinamas plūduro virve.
            
               2   paveikslas
            
            
               
         “
      
         (1)  OL L 151, 2008 6 11, p. 5.